উত্তরে স্মৃতি ইরানি আর দক্ষিণে রাজনাথ সিংহ। কেন্দ্রীয় বস্ত্রমন্ত্রী আর স্বরাষ্ট্রমন্ত্রী থাকছেন কলকাতায়। আর রাজ্যের বাকি জেলায় জেলায় যত লোকসভা কেন্দ্র রয়েছে সর্বত্র কোনও না কোনও কেন্দ্রীয় মন্ত্রী থাকবেন। ৬ থেকে ১৪ এপ্রিল। চৈত্র মাসের শেষ কটা দিনে কালবৈশাখী ঝড় উঠবে কিনা জানা নেই, কিন্তু বিজেপির কেন্দ্রীয় নেতৃত্বের যা পরিকল্পনা তাতে এই চৈত্রেই মোদী-ঝড় তুলতে চায় গেরুয়া বাহিনী।
উত্তরপ্রদেশ দখলের পরে পশ্চিমবঙ্গ যে তাদের টার্গেট হবে তা আগেই জানিয়েছিল বিজেপি। এর পরে তৃণমূলনেত্রী মমতা বন্দ্যোপাধ্যায়ও হুঁশিয়ারি দিয়ে বলেন, ‘ওরা বাংলাকে টার্গেট করলে আমরা ইন্ডিয়া টার্গেট করব।’ সেই চ্যালেঞ্জের পরেই বিজেপি এই কর্মসূচি ঘোষণা করে। ঠিক হয়েছে রাজ্যে নিজেদের জেতা দুই আসন আসানসোল ও দার্জিলিং ছাড়া বাকি ৪০টি আসনে কোনও না কোনও কেন্দ্রীয় মন্ত্রী আসবেন এবং দু’দিন থাকবেন ও সভা করবেন। সেই হিসেবে ৬ থেকে ১৪ এপ্রিল ন’দিনে ৪০টি বড় মাপের সভা করবে বিজেপি। রাজ্য বিজেপি সূত্রে খবর, প্রতিটি লোকসভা কেন্দ্রে একটি করে বড় সমাবেশ হবে। তবে কর্মী সম্মেলন-সহ আরও নানা কর্মসূচি থাকতে পারে। এই বিষয়টি লোকসভা কেন্দ্র অনুসারে ঠিক হবে। 
এর পরে কলকাতায় ১২ এপ্রিল মহামিছিলের ডাক দিয়েছে বিজেপি। সেই মিছিলেও বেশ কয়েকজন কেন্দ্রীয় মন্ত্রী অংশ নিতে পারেন বলে মনে করা হচ্ছে। তবে রাজ্য বিজেপির সভাপতি দিলীপ ঘোষ জানিয়েছেন, ‘ওই মিছিল রাজ্যের কর্মসূচি। তাতে কোনও মন্ত্রী যোগ দেবেন কিনা, সেটা এখনই বলা যাচ্ছে না। মন্ত্রীরা যোগ দিন বা না দিন সেই মহামিছিল রাজ্য সরকারকে বিজেপির শক্তি বুঝিয়ে দেবে।’
কিন্তু কেন অমিত শাহ এমন সিদ্ধান্ত নিলেন? কেন নরেন্দ্র মোদী মন্ত্রিসভার সদস্যদের বাংলায় পাঠাচ্ছেন? যদিও এটা শুধু পশ্চিমবঙ্গ নয়, গোটা দেশেই এমন পরিকল্পনা নিয়েছে বিজেপি। আর প্রতিটি রাজ্যের জন্য আলাদা করেই ঠিক করা হয়েছে প্রচারের লক্ষ্য। পশ্চিমবঙ্গের ক্ষেত্রেও এমনই পাঁচটি বিষয় চিহ্নিত করা হয়েছে। কেন্দ্রীয় মন্ত্রীরা রাজ্যে এসে অন্যান্য যে কোনও ইস্যুতেই কথা বলতে পারেন তবে এই পাঁচটি বিষয় সকলেই উল্লেখ করবেন। দেখে নিন তৃণমূল কংগ্রেসকে চাপে ফেলার জন্য কী কী ইস্যুতে মূল আক্রমণ শানাবেন কেন্দ্রীয় মন্ত্রীরা।
১। সারদা, রোজভ্যালি-সহ বিভিন্ন চিটফান্ডের সঙ্গে তৃণমূল কংগ্রেসের যোগাযোগ নিয়ে সরব হবেন মন্ত্রীরা। সেই সঙ্গে এমন বার্তাও দেবেন যে, কেন্দ্রীয় সরকার কোনও ভাবেই এই সব দুর্নীতির ইস্যুতে তৃণমূল কংগ্রেসের সঙ্গে আপোস করবে না।
২। নারদাকাণ্ড নিয়ে এখনও পর্যন্ত সংসদের এথিক্স কমিটি কোনও বৈঠক না ডাকায় অনেকেই তৃণমূল-বিজেপি আঁতাতের অভিযোগ তুলেছেন। কিন্তু সুপ্রিম কোর্টের রায়ের পরে সিবিআইয়ের উপরেই যে কেন্দ্র ভরসা করছে, সেই বার্তাও দেবেন কেন্দ্রীয় মন্ত্রীরা।
৩। নোট বাতিলের পরে কেন্দ্রীয় সরকার যত পদক্ষেপ করেছে, তার বিরোধিতা করেছে তৃণমূল কংগ্রেস। দেশের মধ্যে সব থেকে বেশি বিরোধিতা এসেছে মমতা বন্দ্যোপাধ্যায়ের থেকে। নোট বাতিলের কী কী সুফল দেশ পাচ্ছে সে সব সাধারণ মানুষের কাছে তুলে ধরার কাজও করবেন কেন্দ্রীয় মন্ত্রীরা।
আরও পড়ুন
মোদী জমানার বড় সাফল্য, সর্বকালীন রেকর্ড গড়ল ভারতীয় রেল। নতুন লক্ষ্য প্রভুর
মোদিকে ‘অনুরোধের বার্তা’ পাঠালেন মমতা। আপাতত চলবেন নরমে-গরমে
৪। বিভিন্ন কেন্দ্রীয় প্রকল্প রাজ্য সরকার নিজের নামে প্রচার করছে বলে বিজেপির অভিযোগ। একশো দিনের কাজের মতো অনেক ক্ষেত্রে কেন্দ্র রাজ্যের জন্য বরাদ্দ বাড়িয়ে দিলেও উল্টো প্রচার করছে তৃণমূল কংগ্রেস। কেন্দ্রীয় মন্ত্রীরা রাজ্যের বিভিন্ন লোকসভা কেন্দ্রে গিয়ে এই প্রচারও করবে।
৫। কেন্দ্রীয় সরকার ডিজিটাল অর্থনীতির স্বার্থে অনেক প্রকল্প গ্রহণ করেছে, যা সাধারণ মানুষের কাজে লাগবে বলে দাবি। কিন্তু সেই সব প্রকল্পের প্রচার নেই রাজ্যে। এমনকী, স্কিল ডেভেলপমেন্টের লক্ষ্যে ‘প্রধানমন্ত্রী কৌশল কেন্দ্র’, ‘ডিজি-ধন’-সহ আরও কিছু কেন্দ্রীয় প্রকল্পে সহযোগিতার পরিবর্তে রাজ্য বাধা দিচ্ছে বলেও অভিযোগ। এ সব সাধারণ মানুষকে জানাবেন কেন্দ্রীয় মন্ত্রীরা।
বিজেপি সূত্রের খবর, এই সব ইস্যুতে তৃণমূল কংগ্রেস তথা রাজ্য সরকারকে চাপে ফেলার পাশাপাশি কেন্দ্রীয় মন্ত্রীরা রাজ্য-জুড়ে প্রধানমন্ত্রীর স্বপ্নের প্রকল্প ‘ভীম-অ্যাপ’-এর প্রচার করবেন। শুধু এই রাজ্যেই নয়, গোটা দেশে এই সরকারি অ্যাপের বহুল ব্যবহার চালু করতেই কেন্দ্রের এই উদ্যোগ। মন্ত্রীরাই ওই অ্যাপের প্রচার ও প্রসারের কাজ করবেন।